Iltalehden lukijat kertovat, miten sähkön siirtohinnan korotus nostaa laskua jopa sadoilla euroilla.

Iltalehden lukija kirjoittaa, että Pohjois-Karjalassa oltaisiin iloisia Carunan hinnoista. Caruna ei vielä ihan yllä samoihin hintoihin mitä PKS sähkönsiirto on pitänyt jo vuosia. LUKIJAN KUVA

Caruna Oy lähestyy erittäin harhaanjohtavasti kuluttaja-asiakkaittaan kirjeellä, jossa kerrotaan sähkön siirtohintojen korotuksen vaikutuksista siirtolaskun loppusummaan. Keskimääräinen 27 prosentin korotus, joka sisältää myös sähköverot, ei todellakaan kerro Caruna Oy:n tekemistä omien tuotteittensa todellisista hintojen korotuksista.

Taloutemme osalta todelliset korotukset (kausisiirto): päiväsiirto, talvi 34,1 prosenttia; muun ajan siirto 32,3 prosenttia ja perusmaksu 54,2 prosenttia.

Valtion taloudellisesta tilanteesta johtuvat monet päätetyt leikkaukset, terveysmaksujen korotukset ja indeksien jäädytykset ovat taloudellisesti raskaita meille eläkeläisille, ja siksi meillä sähkölämmitystaloissa asuvilla ei ole enää varaa näihin kohtuuttomiin sähkön siirtohintojen korotuksiin, jotka käytännössä ovat noin 300-500 euroa per vuosi.

Monelle sähkölämmitetyssä talossa eläkeläistaloudelle korotus leikkaa vuotuisista tuloista 2-3 prosenttia eikä auta kuin panna talo kylmäsi, lopettaa lääkkeet tai minimoida syöminen. Härskiä toimintaa, että infralla rahastetaan monopoliasemassa. Poliittinen päätöksenteko on epäonnistunut 100 prosenttisesti.

Talo kylmäksi

Toivoisin edes rehellisyyttä Carunan taholta. Oma sähkönkäyttöni on 17 800 kwh vuodessa ja vuoden 2015 jakaumalla (päivä- ja yösiirron kesken) ja 35 A pääsulakkeella Carunan osuus sähkönsiirtolaskustani nousee 41,8 prosenttia ja 353,93 ¤ vuodessa. Eläkkeeni ei nouse senttiäkään, verot ilmeisesti kuitenkin. Kiitokseni Fortumin sähkönsiirron myynnistä vastanneille tahoille ja heidän osaamistasolleen. Mistä näitä politiikan jakojäännöksiä sikiää?

Maastamuuttoa harkitseva

Korotukset tulevat tuntumaan omassa taloudessa paljon, riippuu erityisesti talvesta, miten kovia pakkaslukemia on. Kovina talvina siirtomaksut ennen korotuksia ovat olleet jo noin 120-130 euroa kuukaudessa. Siitä voi sitten laskea, mitä ne tulevat olemaan tulevaisuudessa. Samaan aikaan muutenkin ollaan leikkaamassa tuloja, eipä paljon hymyilytä.

Jurppii

Monopoliaseman törkeää hyväksikäyttöä. Monilla alueilla ei ole vaihtoehtoa Carunan sähkönsiirrolle.

Meillä on suoralla sähköllä (+ILP ja varaava takka) lämmitetty uudehko omakotitalo 240m² +48m² autotalli. Nelihenkinen perhe, jossa lapset pieniä. Kulutus on nykyään noin 18 000 kW/h per vuosi. Ostamme sähkön muualta ja siirto Carunalta, kun vaihtoehtoa ei ole. Marras/joulukuun sähkölasku oli noin 98 euroa, mutta sähkön siirto samalta ajalta 270 euroa ja risat.

Ainoa millä osoittaa Carunalle mitä mieltä on heidän toiminnastaan on pudottaa sähkön kulutusta niin paljon kuin mahdollista. Meillä tämä on toiminut niin, että kulutus on pudonnut 10000 kW/h vuositasolla eli niksit toimivat.

Tähän on monia niksejä. Ilmalämpöpumppu, takka, lämminvesivaraajan lämpötilan pudottaminen, laitteiden sammuttaminen, energiatehokkaat lamput, aurinkopaneelit, maalämpö jne. Jos jokainen Carunan " asiakkaana " (lue kiristämä) kotitalous pudottaa kulutustaan parilla tuhannella kW/h per vuosi, jää Carunan nuolemaan näppejään korotuksista huolimatta.

Sähkömies

Omakotitalo Joensuussa, suorasähkölämmitys. Rakennusvuosi 1988. Sähkönsiirto Caruna Espoo Oy. Vuosiennusteen mukainen sähkönsiirto 11956,4 kWh. Vuosikustannus sähköenergia 700,66 ¤, sähkön siirto 699,22 ¤. Nykyiset siirtohinnat kausisiirto (päiväsiirto, talvi ma-la klo 7-22 ajalle 1.11.-31.3.): Perusmaksu 7,61 ¤/kk. Päiväsiirto,talvi 3,66 c/kWh. Muun ajan siirto 1,70 c/kWh. Sähkövero l lk. 2,7937 c/kWh. Uudet hinnat 1.3.2016 lähtien kausisiirto: perusmaksu 12,95 ¤/kk. Päiväsiirto, talvi 4,16 c/kWh. Muun ajan siirto 1,87 c/kWh. Sähkövero pysyy samana.

Ei paljon hymyilytä. Tulevaisuudessa sähköenergian siirto tulee kalliimmaksi kuin itse energia. Mikä sähkön siirrossa maksaa Joensuun kaupungin alueella? Carunalla ei ole enää työntekijöitä Joensuussa. En usko että Joensuun kaupungin alueella on " haavoittuvaa " ilmakaapelointia juuri laisinkaan.

Mauriz

Muutimme perheen kanssa toukokuun lopussa 2015 maaseudulla sijaitsevaan paritaloon. Tähän asti sähkölaskut ovat jakautuneet niin, että noin 40 prosenttia on ollut käyttösähkön osuus ja loput 60 prosenttia sähkönsiirtoa (+verot yms.). Euroiksi muutettuina noin 60 euroa/kk kulutus ja 90 euroa/kk siirto. Vuositasolla arvio siis kokonaisuudessaan 1800 euroa.

Nyt, korotuksen jälkeen, jos ajatellaan sen olevan minimissään tuo 27 prosenttia sähkönsiirtoon kohdistuen, lisäkustannus meille tulee olemaan vähintään 291,60 euroa/vuosi. Ei tämä nyt ihan tunnu käyvän päinsä. Juuri kesällä sähköyhtiön kanssa keskusteltiin ja suosittelivat meille (lisämaksusta) erillistä sähkön kulutuksen liveseurantaan pohjautuvaa mittaria, jonka avulla voisi heidän mukaansa säästää noin 150 euroa per vuosi. Mehän toki sellaisen hankimme ja saimmekin jo heti ensimmäisten kuukausien aikana pientä säästöä aikaiseksi. Ei välttämättä ihan ylletty 150 euron vuositason säästöihin, mutta säästöä kuitenkin. No nythän tuo säästö ei olisi edes puolia tuosta korotuksesta. Huhheijjaa.

Tämän korotuksen myötä en tiedä miten hillitä pettymystä, kun ne vähäisetkin säästöt hupenevat kohtuuttomilta tuntuviin lisäkustannuksiin.

Tuonelan laulu

Espoossa perusmaksu nousee +100 prosenttia! Vanha hinta 2,95 euroa/kk. Uusi hinta 5,90 euroa/kk. Suurin prosentuaalinen korotus tulee yksin asuville, jotka kuluttavat vain 500-1000 kWh vuodessa.

Kuluttaja

Sähkölaskuni noussee toista tonnia vuodessa. Varmasti yli satasen kuukaudessa. Sähkölämmitteisessä talossa tämä ei ole nykyisessä siirtomonopolissa edes valinta tai kuluttajakysymys. Kaikki mikä menee nyt ja jatkossa Carunalle on varmasti, täysin lyhentämättä pois kotimaisesta muusta kulutuksesta ja suomalaisen yrittäjyyden tukemisesta. Tilanne on kansantaloudellisesti täysin järjetön.

Talonpoikaismarssilleko?